Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 395/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”PISTACCHIO DI RAFFADALI”

EU-nro: PDO-IT-02449-22.2.2019

SAN (X) SMM ()

1. Nimitys

”Pistacchio di Raffadali”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Suojattu alkuperänimitys ”Pistacchio di Raffadali” on varattu Pistacia terebinthus -lajiin (yleisesti tunnettu nimellä ”Scornabeccu”) vartetun Pistacia vera -lajin Napoletana-lajikkeen (joka tunnetaan myös nimillä ”Bianca” ja ”Nostrana”) kuorellisille tai kuorituille pistaasipähkinöille.

Muiden kuin Napoletana-lajikkeen kasvien ja/tai muuhun lajiin kuin P. terebinthus kuuluvien varttamisrunkojen osuus saa olla enintään 5 prosenttia kaikista viljelmillä olevista puista.

Muista kuin Napoletana-lajikkeen kasveista ja/tai muista kuin P. terebinthus -perusrungoista saaduille tuotteille ei voida myöntää sertifiointia.

Kulutukseen saatettaessa tuotteella ”Pistacchio di Raffadali” on oltava seuraavat fysikaaliset ja aistinvaraiset ominaisuudet:

— öljyn kokonaispitoisuus > 30 %

— sirkkalehtien väri: vihreä, a- ja b-klorofyllin välinen suhde ≥ 1,3

— maku: makea, miellyttävä ja voimakas

— kosteuspitoisuus ≤ 6,5 %

— palmito-oleiinihapon pitoisuus ≥ 0,7 %

— pitkänomainen muoto

3.3 Rehu (vain eläinperäiset tuotteet) ja raaka-aineet (vain jalostetut tuotteet)

–

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Istutus, viljely, sadonkorjuu, kuivaus, uloimman kuoren poistaminen ja kuoriminen.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

”Pistacchio di Raffadali” voidaan saattaa kulutukseen:

— kankaista ja/tai muusta sopivasta materiaalista valmistetuissa säkeissä, joiden paino on enintään 25 kg, kun kyseessä ovat jalostukseen toimitettavat tuotteet (kuorelliset, uloin kuori poistettu tai kuoritut), joita ei ole tarkoitettu lopulliselle kuluttajalle;

— soveltuvassa läpinäkyvässä pakkauksessa tai ikkunallisessa pakkauksessa siten, että tuote on näkyvissä, kun kyseessä ovat lopulliselle kuluttajalle tarkoitetut tuotteet (kuorelliset, uloin kuori poistettu tai kuoritut).

3.6 Tuotteen, johon rekisteröity nimi viittaa, merkitsemistä koskevat erityiset säännöt

Pakkauksissa ja/tai säkeissä on oltava EU:n SAN-merkinnän ja jäljempänä kuvatun tunnuksen lisäksi selkein, lähtemättömin ja muista merkinnöistä selvästi erottuvin kirjaimin nimitys ”Pistacchio di Raffadali”.

”Pistacchio di Raffadali” -tunnus koostuu suorakulmiosta, jonka sisällä on graafinen esitys pistaasikasvin oksasta, jossa on kolme soikeaa lehteä ja neljä pistaasipähkinää; suorakulmion alapuolella on suuraakkosin ”PISTACCHIO DI RAFFADALI SAN” (kirjasinlaji gotham medium).

4. Maantieteellisen alueen tarkka rajaus

”Pistacchio di Raffadalin” tuotantoalue sijaitsee seuraavien Agrigenton maakunnan kuntien hallinnollisten rajojen sisällä: Raffadali, Joppolo Giancaxio, Santa Elisabetta, Agrigento, Cianciana, Favara, Racalmuto, Sant’Angelo Muxaro, San Biagio Platani, Cattolica Eraclea, Casteltermini, Santo Stefano Quisquina, Aragona, Comitini, Grotte, Montallegro, Alessandria della Rocca, Siculiana, Realmonte, Naro, Porto Empedocle, Castrofilippo, Campobello di Licata, Ribera, Canicatti, Palma di Montechiaro, Ravanusa, Camastra; Montedoro ja Serradifalco Caltanissettan maakunnassa.

5. Yhteys maantieteelliseen alueeseen

Pistaasinviljely kehittyi huomattavasti 1800-luvun jälkipuoliskolla, jolloin kokonaisia laitumia ja joutomaita otettiin viljelykäyttöön, ja pistaasinviljelystä tuli alueen maatalous- ja talousjärjestelmän kannalta merkittävin toiminnan ala.

Tuotantoalueelle on ominaista evaporiittikerroksille tyypillinen kalkkipitoinen maaperä sekä Välimeren subtrooppinen puolikuiva ilmasto. Kesät ovat pitkiä ja kuivia, sateet keskittyvät syksyyn ja talveen ja päivä- ja yölämpötilojen väliset erot ovat huomattavat. Minimilämpötilat putoavat vain satunnaisesti 0 °C:seen.

Kuiviin olosuhteisiin erityisen hyvin soveltuvan tärpättipistaasin (Pistacia terebinthus) käyttö ja valinta perusrungoksi, kalkkipitoisen substraatin ominaisuudet sekä viljelyyn käytetyt eteläiset ja aurinkoiset kasvupaikat ovat ihmisen taidokkaasti tekemiin valintoihin perustuvia tekijöitä, jotka antavat tuotteelle erityiset laatuominaisuudet, kuten korkean öljytuotoksen. Tähän ominaisuuteen vaikuttavat edelleen suotuisasti kesäkauden korkeat lämpötilat, joiden ansiosta hedelmänmuodostusvaiheessa syntyy runsaasti pistaasipähkinöiden öljyjen perusainesosana olevia rasvahappoja. ”Pistacchio di Raffadalin” tuotantoalueen ilmastoa koskeva tutkimus osoitti, että tämä alue erottuu muihin Sisilian itäosissa sijaitseviin pistaasinviljelyalueisiin nähden siten, että kuiva kausi on siellä pidempi ja kuukausittaiset lämpötilat ja huippulämpötilat ovat keskimäärin korkeampia.

Toinen tuotteelle tunnusomainen piirre on sen makea, miellyttävä ja voimakas maku, joka on yhteydessä viljelyalueen maaperän koostumukseen. Alkuaineiden imeytymisen tiedetään riippuvan maaperän pH-arvosta, ja joidenkin makroravintoaineiden, kuten kalsiumin, fosforin, kaliumin ja magnesiumin saatavuus tehostuu, jos pH-arvo on yli 7. ”Pistacchio di Raffadalin” tuotantoalueelta otetut näytteet osoittavat, että maaperä on pääosin subalkalista (pH-arvo yli 7,5).

”Pistacchio di Raffadali” -tuotteelle on ominaista myös hedelmien monipuolinen rasvahappokoostumus, jossa palmito-oleiinihappopitoisuus on vähintään 0,7 prosenttia.

Ihmisen toimintaan liittyvää tekijää ilmentää viljelijöiden erityinen taito kasvattaa ”Pistacchio di Raffadali” -mantelipistaasia siten, että kasvi pysyy matalana ja sen alimmat oksat lähes koskettavat maata. Tämäntyyppinen kasvatus, joka oli alun perin luotu helpottamaan käsin tapahtuvaa sadonkorjuuta ja estämään terttujen eriaikaista kypsymistä, on vuosien mittaan antanut leimansa alueen luonteenomaiselle maisemalle.

Tämän vuosisatoja jatkuneen toiminnan myötä viljelijät ovat olleet edellä esitettyjen muutosten suhteen avainasemassa, sillä he osasivat hyödyntää ympäristön ominaispiirteitä ja suotuisia olosuhteita ja pystyivät erityisen ammatillisen osaamisen ansiosta luomaan tuotantoalueelle ominaisen maiseman.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Tuote-eritelmän täydellinen teksti on saatavissa seuraavalta verkkosivulta:

https://www.politicheagricole.it/flex/cm/pages/ServeBLOB.php/L/IT/IDPagina/3335.

tai suoraan maatalous-, elintarvike- ja metsätalousministeriön kotisivulta (www.politicheagricole.it) valitsemalla ensin ”Qualità”, sen jälkeen ”Prodotti DOP IGP e STG” (näytön vasemmassa reunassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.